PATVIRTINTA

Lietuvos Respublikos

žemės ūkio ministro 2022 m.

įsakymu Nr. 3D-

**ŽEMĖS ŪKIO NAUDMENŲ GEROS AGRARINĖS IR APLINKOSAUGOS BŪKLĖS**

**REIKALAVIMŲ, TAIKOMŲ NUO 2023 METŲ, APRAŠAS**

**I SKYRIUS**

**BENDROSIOS NUOSTATOS**

1. Žemės ūkio naudmenų geros agrarinės ir aplinkosaugos būklės reikalavimų, taikomų nuo 2023 metų, aprašo tikslas – nustatyti geros agrarinės ir aplinkosaugos būklės (toliau – GAAB) reikalavimus, kuriais užtikrinamas atitinkamų GAAB standartų, nurodytų Europos parlamento ir Tarybos reglamento (ES) Nr. 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami reglamentai (ES) Nr. 1305/2013 ir (ES) Nr. 1307/2013, su paskutiniais pakeitimais, padarytais 2022 m. vasario 15 d. Komisijos deleguotuoju reglamentu (ES) Nr. 2022/648, III priede, įgyvendinimas nuo 2023 m.

**II SKYRIUS**

**SU KLIMATO KAITOS ŠVELNINIMU IR PRISITAIKYMU PRIE JOS SUSIJUSIŲ STANDARTŲ ĮGYVENDINIMO REIKALAVIMAI**

2. Įgyvendinant **1 GAAB standartą** „Daugiamečių ganyklų arba pievų (toliau – daugiametės pievos) išlaikymas“ pareiškėjams taikomi šie reikalavimai:

2.1. Pareiškėjai, einamųjų metų paraiškoje deklaravę daugiametes pievas (Žemės ūkio naudmenų ir kitų plotų klasifikatoriaus (toliau – Klasifikatorius) kodai DGP, AGP, DGI, DGA) arba plotus, kurie paskutiniųjų penkerių metų (įskaitant einamuosius) laikotarpiu buvo deklaruojami kaip pievos iki 5 m. (Klasifikatoriaus IV grupės kodai), privalo jų plotą išlaikyti, o suarus (esant aprašo 2.3 punkto sąlygai) privalo atkurti. Esant aprašo 2.3 punkto sąlygai privalo suartą plotą atkurti, kaip nurodyta aprašo 2.2 punkte bei detalizuota Daugiamečių ganyklų arba pievų atkūrimo tvarkos apraše, patvirtintame Lietuvos Respublikos žemės ūkio ministro 2016 m. sausio 29 d. įsakymu Nr. 3D-40 „Dėl Daugiamečių ganyklų arba pievų atkūrimo tvarkos aprašo patvirtinimo“.

2.2. Pareiškėjas, neišlaikęs daugiamečių pievų, jas privalo atkurti tame pačiame arba kitame plote;

2.3. Kai einamaisiais metais pasibaigus deklaravimui nustatoma, kad daugiamečių pievų Lietuvoje sumažėjo daugiau nei leidžiama (daugiau nei 5 proc. lyginant referencinius (2018 m.) ir einamuosius metus), Nacionalinė mokėjimo agentūra (toliau – NMA) iki einamųjų metų gruodžio 31 d. pareiškėjus, kurie, pagal dvejų ankstesnių metų paraiškų (neatsižvelgiant į jas pateikusį pareiškėją) duomenis, deklaravo plotus, kuriuose vietoj daugiametės pievos vykdoma kita veikla, informuoja, kad jie privalo atkurti daugiametes pievas iki kitų metų paraiškos pateikimo dienos. Jei kitais metais daugiamečių pievų Lietuvoje sumažėjo daugiau nei leidžiama, už neatkurtus suartus daugiamečių pievų plotus taikomos GAAB reikalavimų pažeidimų sankcijos.

2.4. Atkurtos daugiametės pievos laikomos daugiametėmis nuo deklaravimo dienos, jei pareiškėjas įsipareigoja atkurtame plote deklaruoti daugiametes pievas mažiausiai 5 metus. Nesant reikalavimo atkurti daugiametes pievas, kodu DGP pievą deklaruoti galima tada, kai laukas patenka į KŽS\_DR5LT žemės ūkio naudmenų sluoksnyje nustatytas daugiamečių pievų teritorijas.

2.5. Daugiametės pievos, kuriose pievų augalai sunyko ir (arba) vyrauja piktžolės, einamaisiais metais gali būti atnaujintos (persėtos) ir deklaruojamos DGA kodu neprarandant daugiametės pievos statuso.

2.6. Pievų ir ganyklų iki 5 metų plotams deklaruojamiems DGI kodu suteikiamas daugiametės pievos statusas su sąlyga, kad tokie plotai bus deklaruojami šiuo kodu bent penkerius metus iš eilės.

3. Įgyvendinant **2 GAAB standartą** „Šlapynių ir durpynų apsauga“ pareiškėjams, kurių deklaruojami plotai patenka į nustatytus šlapynių ir durpžemių plotus, nuo 2024 m. taikomi šie reikalavimai:

3.1. draudžiama sausinti šlapynių ir durpžemių plotus. Naujų drenažo sistemų įrengimas draudžiamas, tačiau senų sistemų remontas ir rekonstravimas galimas, su sąlyga, kad tai nepakenks durpžemių aplinkosauginei būklei. Pakenkimas aplinkosaugos būklei traktuojamas tuomet kai remonto ar rekonstravimo metu nusausinami plotai, kuriuose dominuoja vandens danga, išskyrus atvejus, kai įrengiamas reguliuojamas drenažo rėžimas​;

3.2. draudžiama deginti durpžemių plotus;

3.3. durpžemių plotuose draudžiamas arimas.

4. Už 3.1-3.3 papunkčiuose išdėstytų reikalavimų nesilaikymą taikomos GAAB reikalavimų pažeidimų sankcijos, tačiau jeigu nustatytas durpžemių ir šlapynių plotas deklaruojamame lauke yra mažesni nei 10 proc., bet ne didesnis kaip 1 ha, už reikalavimų nesilaikymą sankcija netaikoma, be to jeigu pareiškėjas abejoja jo deklaruojamuose plotuose esančių durpžemių plotų nustatymo tikslumu, jis gali kreiptis į VĮ Žemės ūkio duomenų centrą su prašymu patikslinti durpžemių plotų žemėlapį pateikiant įrodymus, kad tokie plotai neturėtų būti laikomi durpžemiais.

5. Įgyvendinant **3 GAAB** **standartą** „Draudimas deginti ariamąsias ražienas, išskyrus tais atvejais, kai tai būtina dėl augalų sveikatos priežasčių“ pareiškėjams draudžiama deginti ražienas, išskyrus atvejus, numatytus Aplinkos apsaugos reikalavimuose lauko sąlygomis deginant augalus ar jų dalis, patvirtintuose Lietuvos Respublikos aplinkos ministro 1999 m. rugsėjo 1 d. įsakymu Nr. 269 „Dėl Aplinkos apsaugos reikalavimų lauko sąlygomis deginant augalus ar jų dalis patvirtinimo“.

**III SKYRIUS**

**SU VANDENS APSAUGA SUSIJUSIŲ STANDARTŲ ĮGYVENDINIMO REIKALAVIMAI**

6. Įgyvendinant **4 GAAB standartą** „Apsaugos ruožų išilgai vandentakių įrengimas“, pareiškėjams draudžiama dirbti žemę ir paskleisti mineralines trąšas, augalų apsaugos produktus, mėšlą ir (ar) srutas vandens telkinių pakrančių apsaugos juostose, kurios pažymėtos Paviršinio vandens telkinių apsaugos pakrančių apsaugos juostų sluoksnyje. Detalesnės Paviršinio vandens telkinių apsaugos pakrančių apsaugos juostų išskyrimo sąlygos numatytos Lietuvos Respublikos aplinkos ministro 2001 m. lapkričio 7 d. įsakyme Nr. 540 „Dėl paviršinių vandens telkinių apsaugos zonų ir pakrančių apsaugos juostų nustatymo tvarkos aprašo patvirtinimo“ patvirtintame Paviršinių vandens telkinių apsaugos zonų ir pakrančių apsaugos juostų nustatymo tvarkos (toliau – PVTAT) apraše.

6.1. Paviršinio vandens telkinių apsaugos pakrančių apsaugos juostose ganymas ar mulčiavimas nėra draudžiamas;

6.2. Nuo 2024 m. prie visų pareiškėjų laukuose esančių melioracijos griovių, kurių grunte sausinimo ar drėkinimo reikmėms įrengtos vandens pralaidos, drenažo rinktuvai ir (ar) sausintuvai , išskyrus kai palei griovį deklaruojami ekologinio ūkio sertifikuoti laukai), privalo būti paliekamos (ir deklaruojamos) palaukės su žoline danga (neįskaitant griovio šlaito). Minimalus palaukių plotis 3 m. Palaukėse su žoline danga (Klasifikatoriaus III, IV, VI grupės kodai) ganymas ar mulčiavimas nėra draudžiamas. Palaukės gali būti naudojamos žemės ūkio technikos eismui, tačiau pareiškėjas privalo užtikrinti, kad žolinė danga išliks vyraujanti.

**IV SKYRIUS**

**SU DIRVOŽEMIO APSAUGA IR KOKYBĖS GERINIMU SUSIJUSIŲ STANDARTŲ ĮGYVENDINIMO REIKALAVIMAI**

7. Įgyvendinant **5 GAAB standartą** „Žemės dirbimo valdymas siekiant sumažinti dirvožemio degradacijos riziką ir eroziją, be kita ko, atsižvelgiant į šlaito nuolydį“ pareiškėjams deklaruojantiems plotus Erozijai jautriose teritorijose (šlaitų, statesnių nei 12 proc. sluoksnis) privaloma:

7.1. neauginti bulvių, pašarinių ir cukrinių runkelių, kitų šakniavaisių ir šakniagumbių;

7.2. kiekvienais metais laikotarpiu nuo lapkričio 15 d. iki kovo 1 d. užtikrinti bent minimalią žolinių augalų augmeniją, arba palikti ražienų laukus per žiemą arba kitas augalų liekanas. Ražienų ar augalų liekanų dirbimas minimu laikotarpiu yra draudžiamas išskyrus bearimes technologijas;

7.3. vaismedžių ir vaiskrūmių plotuose ir jų tarpueiliuose draudžiamas žemės dirbimas ir purenimas;

7.4. taikyti dirbimo skersai šlaito technologiją.

8. Įgyvendinant **6 GAAB standartą** „Minimali dirvožemio danga siekiant išvengti, kad dirvožemis bus tuščias pažeidžiamiausiais laikotarpiais“ pareiškėjams kiekvienais metais nuo gruodžio 1 d. iki kovo 15 d., taikomi šie reikalavimai:

8.1. deklaruojantiems iki 50 ha, ne mažesniame nei 50 proc. pareiškėjo deklaruotos ariamosios žemės plote, sodų ir uogynų plote turi būti auginami žemės ūkio augalai arba paliekamos neapartos ražienos arba kitos augalų liekanos;

8.2. deklaruojantiems daugiau nei 50 ha, ne mažesniame nei 65 proc. pareiškėjo deklaruotos ariamosios žemės plote, sodų ir uogynų plote turi būti auginami žemės ūkio augalai arba paliekamos neapartos ražienos arba kitos augalų liekanos;

8.3. Žemės dirbimas deklaruotuose plotuose su augaline danga ar augalų liekanomis nurodytu laikotarpiu yra draudžiamas;

8.4. Juodąjį pūdymą (išskyrus juodąjį pūdymą ekologinių laukų apsaugos juostose) iki kiekvienų metų spalio 1 d. būtina apsėti arba apsodinti žemės ūkio augalais. Juodojo pūdymo apsėjimo reikalavimas netaikomas daugiamečių sodų ir uogynų plotuose.

8.5. Sodų ir uogynų plotuose, kurie einamaisiais metais yra įveisiami arba atnaujinami netaikomas 8 punkte išdėstytas reikalavimas;

8.6. Plotuose, kur einamaisiais metais buvo auginamos daržovės (Klasifikatoriaus kodai AGU, POM, DUK, AGK, POD, BUR, BRO, KOP, KOŽ, KOK, KOB, ART, MOR, KAL, SVO, POR, ČES, DAK, SAL, CUK, MOL, PAT, SLO, RID, RDK, AGR, PAP, GRE, RŪG, KRA, ŠPI, ROP, BAK, PAS, RAB, ŠPA, KRI, PAU, SLU, DAM), bulvės (kodas BUL) ir runkeliai (kodai CUR, PAR), 8 punkte išdėstytas reikalavimas netaikomas, tačiau šie plotai patenka į bendrą paraiškos plotą skaičiuojant 8.1 ir 8.2 papunkčiuose išdėstytas ūkio dydžio ir dangos procento sąlygas.

9. Įgyvendinant **7 GAAB standartą** „Sėjomaina ariamojoje žemėje, išskyrus vandenyje auginamus pasėlius“, nuo 2024 m. pareiškėjai privalo laikytis minimalios augalų kaitos reikalavimo:

9.1. tas pats pasėlis negali būti auginamas ilgiau nei vieneri metai tame pačiame lauke, t. y. sekančiais metais po einamųjų metų turi būti auginamas kitas pasėlis nei einamaisiais metais;

9.2. tas pats pasėlis gali būti auginamas ir dvejus metus iš eilės (atsėliavimas) tame pačiame lauke su sąlyga, kad pirmaisiais atsėliavimo metais tame pačiame plote bus auginami ir posėliniai augalai. Po pagrindinio pasėlio derliaus nuėmimo privaloma pasėti posėlį, kuris turi būti nepertraukiamai išlaikomas dirvoje bent 6 savaites;

9.3. posėliniai augalai auginami tais pačiais metais kaip ir pagrindinis pasėlis negali būti laikomi augalų kaitos nariu.

9.4. kukurūzų plotams netaikomas 9.1–9.3 papunkčiuose išdėstytas reikalavimas, jeigu pareiškėjų laikomų ūkinių gyvūnų santykis (SG/ha, lyginant su bendru deklaruotu plotu) yra didesnis negu 0,3, arba jeigu pareiškėjas yra registruotas kaip pašarų augintojas pašarų registre (gaminantis tiekiantis rinkai augalininkystės produktus ir galintis pateikti to įrodymus) bei atitinka bent vieną iš šių sąlygų:

9.4.1. kiekvienais metais, po kukurūzų derliaus nuėmimo, iki kitų metų kukurūzų sėjos, užtikrina, kad dirva būtų padengta tarpiniais augalais (įsėlis, posėlis);

9.4.2. kiekvienais metais užtikrina, kad lyginant su praėjusiais metais 35 proc. valdoje esančio ariamosios žemės ploto skiriama kitam pasėliui auginti. Plotai, kuriuose per pastaruosius trejus metus pasėlis nebuvo pakeistas, ketvirtaisiais metais turi būti naudojami kitiems pasėliams auginti. Tarpiniai pasėliai minimi 9.4.1 papunktyje gali būti traktuojami kaip kitas pasėlis siekiant šiame papunktyje išvardintų augalų kaitos tikslų;

9.5. 9 punkte išdėstytas reikalavimas netaikomas:

9.5.1. paraiškoje deklaruojama iki 10 ha ariamosios žemės;

9.5.2. paraiškoje deklaruotos daugiametės pievos (Klasifikatoriaus VI grupės kodai) sudaro daugiau nei 75 proc. paramai tinkamo ploto;

9.5.3. paraiškoje deklaruotos pievos iki 5 metų ir (arba) pūdymas (kodai: PDŽ, PDJ), ir (arba) ankštiniai (kodai: PUP, VIK, ŽIR, LEŠ, LUB) sudaro daugiau nei 75 proc. ariamosios žemės;

9.5.4. sertifikuotiems ekologiniams ūkiams pagal 2018 m. gegužės 30 d. Europos Parlamento ir Tarybos reglamentą Nr. 2018/848;

9.5.5. Klasifikatoriaus III ir IV grupės kodais deklaruotiems plotams.

**V SKYRIUS**

**SU BIOLOGINĖS ĮVAIROVĖS IR KRAŠTOVAIZDŽIO APSAUGA IR KOKYBĖS GERINIMU SUSIJUSIŲ STANDARTŲ ĮGYVENDINIMO REIKALAVIMAI**

10. Įgyvendinant **8 GAAB standartą** „Mažiausia ariamos žemės, skirtos negamybiniams plotams arba objektams, dalis, o visame žemės ūkio paskirties plote – kraštovaizdžio elementų išlaikymas ir draudimas pjauti gyvatvores ir medžius paukščių veisimosi ir jauniklių auginimo sezonu“ pareiškėjams taikomi šie reikalavimai:

10.1. pareiškėjai privalo išsaugoti kraštovaizdžio elementų sluoksnyje išskirtus ir į pareiškėjų deklaruojamą ariamąją žemę patenkančius miškelius, tvenkinius ir kūdras;

10.2. plotuose, patenkančiuose į Paukščiams svarbių teritorijų sluoksnį, draudžiama kirsti ir genėti medžius ir gyvatvores paukščių jauniklių perėjimo ir augimo metu nuo kovo 1 d. iki rugpjūčio 1 d.;

10.3. Nuo 2024 m. pareiškėjai, ne mažiau nei 4 proc. savo deklaruojamos ariamosios žemės turi skirti kraštovaizdžio elementams (įskaitant Trumpaamžių medingųjų augalų juostos ir Daugiamečių žolių juostos intervencinė priemonės plotus) ir / arba žaliajam pūdymui

*arba*

ne mažiau 7 proc. savo deklaruojamos ariamosios žemės gali skirti tarpiniams augalams arba azotą fiksuojantiems augalams su sąlyga, kad 3 proc. iš šių 7 proc. sudarys kraštovaizdžio elementai. Detali kraštovaizdžio elementų išskyrimo ir deklaravimo tvarka pateikta Lietuvos Respublikos žemės ūkio ministro 2015 m. gruodžio 4 d. įsakyme Nr. 3D-897 „Dėl paramos už žemės ūkio naudmenas ir kitus plotus bei gyvulius paraiškos ir tiesioginių išmokų administravimo bei kontrolės taisyklių patvirtinimo";

10.4. tarpinių pasėlių minimų 10.3 papunktyje ploto perskaičiavimo koeficientas yra 0,3, t. y. 1 m2 atitinka 0,3 m2 užskaitos ploto;

10.5. tarpinių pasėlių (įsėlio ir posėlio) ir azotą fiksuojančių augalų plotuose minimuose 10.3 papunktyje draudžiama naudoti augalų apsaugos produktus;

10.6. GAAB 8 įgyvendinimui skirtų kraštovaizdžio elementų, tarpinių pasėlių ir azotą fiksuojančių augalų plotuose derliaus nuėmimas ir ganymas yra draudžiamas​;

10.7. pareiškėjams netaikomas 10.3 papunktyje išdėstytas reikalavimas kai paraiškoje:

10.7.1. deklaruojama iki 10 ha ariamosios žemės;

10.7.2. deklaruotos daugiametės pievos (Klasifikatoriaus VI grupės kodai) sudaro daugiau nei 75 proc. paramai tinkamo ploto;

10.7.3. deklaruotos pievos iki 5 metų ir (arba) pūdymas (kodai: PDŽ, PDJ), ir (arba) ankštiniai (kodai: PUP, VIK, ŽIR, LEŠ, LUB) sudaro daugiau nei 75 proc. ariamosios žemės.

11. Įgyvendinant **9 GAAB standartą** „Draudimas keisti „Natura 2000“ teritorijose esančių daugiamečių žolynų, kurie nustatyti kaip aplinkos požiūriu pažeidžiami daugiamečiai žolynai, paskirtį arba juos arti“ pareiškėjams draudžiama aplinkosaugos atžvilgiu pažeidžiamas daugiametes ganyklas arba pievas, t. y. patenkančias į pievų ir joms artimų buveinių, pelkių ir medžiais apaugusių natūralių buveinių teritoriją „Natura 2000“, arti ar jose vykdyti ne žemės ūkio veiklą. Tokias pievas galima atnaujinti – suarti ir atsėti, jeigu tokia galimybė numatyta gamtotvarkos plane. Pievų atnaujinimas ir atsėjimas gali būti vykdomas tik gavus raštišką Valstybinės saugomų teritorijų tarnybos sutikimą.

**VI SKYRIUS**

**BAIGIAMOSIOS NUOSTATOS**

12. Už GAAB reikalavimų nesilaikymą taikomos sankcijos kaip nurodyta sankcijų už geros agrarinės ir aplinkosaugos būklės reikalavimų pažeidimus taikymo metodikoje.

13. Žemės ūkio naudmenų geros agrarinės ir aplinkosaugos būklės reikalavimų, taikomų nuo 2023 metų, išimtis gali numatyti kiti teisės aktai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_